Tanja radi kao istraživački seizmolog za nuklearni nadzor, što znači da nadzire i analizira globalne seizmološke postaje tragajući za podacima koji bi ukazivali na potencijalnu podzemnu nuklearnu eksploziju ili sličnu aktivnost. »Nuklearne eksplozije su zabranjene međunarodnim dogovorom i nitko nigdje na Zemlji ne smije testirati nuklearne eksplozive«, kaže Tanja Pejić

Mlada Kraljevičanka Tanja Pejić svoju znanstvenu karijeru posljednjih pet godina razvija u dalekoj Canberri, a za svoj će trenutačni posao reći da spada u polje – forenzične seizmologije. Ako već i to ne zvuči dovoljno filmski, sam opis posla kao da je ispao iz serijala o Jamesu Bondu: Tanja naime radi kao istraživački seizmolog za nuklearni nadzor, što bi pak značilo da nadzire i analizira globalne seizmološke postaje tragajući za podacima koji bi ukazivali na potencijalnu podzemnu nuklearnu eksploziju ili sličnu aktivnost.

Put do zaposlenja u australskoj državnoj agenciji Geoscience Australija, priznaje, nije bio nimalo lak, a započeo je, kako to već biva u slučajevima mnogih naših mladih znanstvenika, na PMF-u u Zagrebu. Tamo je Tanja završila kombinirani studij fizike i geofizike i specijalizirala se za seizmologiju pod budnim okom naših poznatih stručnjaka prof. Marijana Heraka, prof. Davorke Herak i prof. Snježane Markušić, te voditelja Hrvatske seizmološke službe Ive Allegrettija. Slijedeća stanica u karijeri bio je doktorski studij na Australskom državnom sveučilište (ANU) u grupi prof. Hrvoja Tkalčića, svjetski poznatog geofizičara iz Hrvatske koji na ANU kombinira seizmološke i matematičke metode kako bi proučavao strukturu i procese u Zemljinim slojevima. Odnosno, kako bi to opisala njegova donedavna doktorandica – valovi nastali u potresu znanstvenicima služe da bi proučavali unutrašnjost Zemlje.

– Za doktorat sam proučavala unutarnju jezgru Zemlje. Seizmički valovi nakon dubokih i jakih potresa prodiru skroz u unutarnju jezgru, a ja sam ih koristila slično kao i radiolog koji koristi rendgenske zrake da vidi unutrašnjost ljudskog tijela. Podaci prikupljeni na taj način služili su kao informacija o strukturi i dinamici unutarnje jezgre, što ostalim znanstvenicima može pomoći u razumijevanju, primjerice, planetarne formacije ili geomagnetskog polja Zemlje, pojasnila nam je Tanja koja je doktorirala krajem prošle godine.

Konstantni nadzor

U sklopu agencije Geoscience Australia nešto više od pola godine radila je i u tzv. Joint Australian Tsunami Warning Centru (JATWC) »ekvivalentu hibrida Hrvatske seizmološke službe, Instituta Ruđer Bošković i Odjela za geofiziku na PMF-u«.